S'Urdu baut emso auf da peasischn Variantn vum arabischn Alphabet auf und håd zuasätzli  auf da oan Seitn neiche Zeichn wia s'bari ye ( ے ‎), des fia'n Laud  ɛː  oda  eː  stehd, und bekãnnte Zeichn mid zuasätzliche diakritische Makiarungen. A drüwa gstöids  ط ‎ kennzeichnt de dentaln Konsonantn: s' ڑ ‎ [ɽ], s' ٹ ‎ [ʈ] und s' ڈ ‎ [ɖ]. Beim h gibt's a weng a eings System: S'do cashmi he ( ھ ‎; de iniziale Foam aus'm Arabischn is då aa d'isoliade und d'mediale  aa d'finale; d'isoliade aus'm Arabischn is s'tschoti he, a eigena Buchståb) stehd fia's Ãuhauchn vu am Laud, fia's normale h gibt's entweda s'bari he ( ح ‎) oda s'tschoti he ( ہ ,ﮩ ,ﮨ ‎). S'Sindhi, des wia's Urdu aa a indoarische Språch is, loand si ned wia de ãndan vawãndtn Spåchn an'd Schreibweis vum Urdu ãu. Im Sindhi, des üwa 50 Zeichn kennd, san fia de retroflexn Laute Buchståm mid zuasätzliche Punktal voahãndn, emso fia ãughauchde. Im Kaschmirischn wean im Gengåtz zu de ãndan indoarischn Språchn ålle Vokale (aa de kuazn åiso) gschrim. Dafia håd ma a wöinföamigs Hamza eafundn und a Ringal unta da Grundlinie eigfüahd, damid ålle üwa 15 Vokalvariantn eindeitig am Buchståm mid Diakritika zuagåadnet san. Dass in de ãndan indoarischn Språchn mid arabischa Schrift de Kuazvokale ned gschrim wean, passd ned sondalich guad zu de Eignheitn vu da Språchfamilie.